open-index/open-wikipedia-markdown huggingface dataset:
இந்தியாவில் குழந்தைப் படைவீரர்கள்

**இந்தியாவில் குழந்தைப் படைவீரர்கள்** (*Child soldiers in India*) அரசு சாரா சக்திகளான கிளர்ச்சி அமைப்புகள் மற்றும் காசுமீர் பகுதியில் போராளிக்குழுக்கள் குழந்தைப் படைவீரர்களைப் பயன்படுத்துகின்றன. மோதல் ஆய்வு மையத்தின் அறிக்கையின்படி, அசாம், மணிப்பூர், நாகாலாந்து, ஆந்திரப் பிரதேசம், சத்தீசுகர், சார்க்கண்டு, கர்நாடகா, மகாராட்டிரா மற்றும் சம்மு-காசுமீர் ஆகிய இடங்களில் குழந்தைப் படைவீரர்கள் பயன்படுத்தப்படுகிறார்கள்.  மேலும் மாநில ஆதரவு மற்றும் அரசுக்கு எதிரான கிளர்ச்சிக் குழுக்களால் குழந்தைகள் பயன்படுத்தப்பட்டனர். 18 வயதுக்குட்பட்ட குழந்தைகளை தீவிர மோதலில் பயன்படுத்துவது இந்திய தண்டனைச் சட்டம், செனீவா மாநாடு மற்றும் குழந்தைகளின் உரிமைகள் மாநாடு ஆகியவற்றின் முடிவுகளை மீறுவதாகும்.

## சத்தீசுகர்
சத்தீசுகரில், நடந்து வரும் நக்சலைட்டு கிளர்ச்சியில் 80,000 குழந்தைகள் வரை ஈடுபட்டுள்ளனர் என்று மதிப்பிடப்பட்டுள்ளது. பெரும்பாலான குழந்தைகள் போராளிகளால் பயன்படுத்தப்படுகிறார்கள், இருப்பினும் அரசாங்க ஆதரவு பெற்ற தற்காப்பு போராளிகளும் குழந்தைகளைப் பயன்படுத்துகின்றனர். மனித உரிமைகள் குழுக்கள் அரசு மற்றும் நக்சலைட்டுகளால் குழந்தைப் போராளிகளைப் பயன்படுத்துவது குறித்து கவலை தெரிவித்துள்ளதாக ஆசிய சட்ட வள மையம் தெரிவித்துள்ளது. இவர்களின் கூற்றுப்படி, இந்தியாவில் 118 மாவட்டங்கள் வரை ஆயுதமேந்திய கிளர்ச்சியை எதிர்கொள்கின்றன. மேலும் இந்த மோதல்களில் இரு தரப்பினரும் குழந்தை வீரர்களைப் பயன்படுத்தினர். இந்தியப் பாதுகாப்புப் படைகள் குழந்தைகளை உளவாளிகளாகவும் தூதர்களாகவும் பயன்படுத்துவதாக மனித உரிமைகள் கண்காணிப்பகம் குற்றம் சாட்டியுள்ளது. இந்திய அரசாங்கம் இந்தக் குற்றச்சாட்டை மறுக்கிறது. 2008 ஆம் ஆண்டு குழந்தை வீரர்களைப் பயன்படுத்துவதைத் தடுப்பதற்கான கூட்டணியின் அறிக்கை, சம்மு காசுமீர் மற்றும் இந்தியாவின் வடகிழக்கு மாநிலங்களில் செயல்படும் தடைசெய்யப்பட்ட மாவோயிசுட்டு  போராளிக் குழு மற்றும் பயங்கரவாதக் குழுக்களால் குழந்தைகள் சேர்க்கப்படுவதாகக் கூறியது. இருப்பினும் பெரும்பாலான குழந்தை வீரர்கள் போராளிகளால் பயன்படுத்தப்பட்டனர்.

## மேற்கோள்கள்

பகுப்பு:குழந்தைப் பருவம்
உப்பு-இல்லா குறுக்கம்

**உப்பு-இல்லா குறுக்கம்** (*Salt-free reduction*) என்பது வேதியியலில், எலக்ட்ரான் நிறைந்த மும்மெத்தில்சிலில் வினையாக்கிகளால் உலோக ஆலைடுகளைக் குறைப்பதற்கான முறையை விவரிக்கிறது. ஒரு சேர்மம் குறைக்கப்படும்போது பொதுவாக உலோக உப்புகள் போன்ற பக்கவிளைவுகள் உருவாகும். ஆனால் உப்பு-இல்லா குறுக்க  முறையில் பயன்படுத்தப்படும் குறைக்கும் முகவர்கள் உப்புகளை உருவாக்காமல், எளிய கரிமச் சேர்மங்கள் மட்டுமே உருவாக்குகின்றன. ஐதரோசிலேன்கள், போரேன்கள், கரிம சிலேன்கள் போன்ற கரிம வேதியியல் முகவர் இவ்வினைக்குப் பயன்படுத்தப்படுகின்றன. 

உலோக ஆலைடுகளின் பாரம்பரிய குறுக்க வினைகள் கார உலோகங்களைக் கொண்டு நிறைவேற்றப்படுகின்றன. இவ்வினை கார உலோக உப்புகளை இணைத்து உருவாக்கும் ஒரு செயல்முறையாகும். உப்பு இல்லா குறுக்க வினையைப் பயன்படுத்தி, உலோக ஆலைடுகளை  குறைத்தால், கனிம அல்லது கரிம உலோக உற்பத்தியில் இருந்து எளிதாக அகற்றக்கூடிய நடுநிலை கரிம சேர்மங்களை உருவாக்கலாம். உலோக ஆலைடுகளின் குறைப்புடன் கூடுதலாக, இந்த முறையுடன் தொடர்புடைய வினையாக்கிகள் கரிம அடி மூலக்கூறுகளின் ஆக்சிசனேற்றத்திற்கும் பொருந்துகின்றன.

ஒரு பொதுவான குறைக்கும் முகவர் என்,என்'-பிசு(மும்மெத்தில்சிலில்)-4,4'-பைபிரிடினிலிடின் ஆகும். தொடர்புடைய பைரசின் மற்றும் வளையயெக்சாடையீன் அடிப்படையிலான வினையாக்கிகள் உருவாக்கப்பட்டுள்ளன. அவை சிவப்பு அல்லது ஆரஞ்சு டெட்ரா ஐதரோ பியூரானில் கரையக்கூடிய திடப்பொருள்களாகும். மும்மெத்தில்சிலில் குளோரைடு (Me = CH3) முன்னிலையில் 4,4'-பைபிரிடினை குறைப்பதன் மூலம் பைபிரிடின் வினையாக்கி தயாரிக்கப்படுகிறது.:

:NC5H4C5H4N  +  2 Li  +  2 Me3SiCl  ->  Me3SiNC5H4C5H4NSiMe3  +  2 LiCl 

சிலிலேற்ற பைரசீன் வினைக்காரணியைப் பயன்படுத்தி தங்குதன் அறுகுளோரைடை  டெட்ராகுளோரைடாக மாற்றுவது ஒரு பொதுவான குறைப்பு வினையாகும்:

::Me3SiNC4Me4NSiMe3  +  WCl6  + 2 thf  -> NC4Me4N  +  2 Me3SiCl +  WCl4(thf)2 

## பயன்கள்
உப்பு-இல்லா குறுக்க வினைகளைப் பயன்படுத்தினால் பக்க விளைபொருளாக உலோக உப்புகள் உருவாகாது. வினைக்கலவையிலிருந்து இவற்றைப் பிரிப்பது எளிது. கழிவு உருவாக்கமும் குறைவு. சுற்றுச்சூழலுக்கு நட்பானது. 

## மேற்கோள்கள்


பகுப்பு:வேதி வினைகள்
பகுப்பு:ஒடுக்கிகள்
பகுப்பு:ஒடுக்க வினைகள்
பகுப்பு:ஆக்சிசனேற்ற-ஒடுக்கம்
சுனில் குமார் (சஉ)

**சுனில் குமார் சிங்** (*Sunil Kumar*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் முன்னாள் காவல் பணி அதிகாரி ஆவார். இவர் தற்போது பீகாரின் கல்வி அமைச்சராக பணியாற்றி வருகிறார். இவர் பீகாரின் போரே சட்டமன்ற உறுப்பினராக தேர்ந்தெடுக்கப்பட்டார். 1997 முதல் 6 ஆண்டுகளுக்கும் மேலாக பாட்னா மாவட்டத்தின் மாவட்ட காவல் கண்காணிப்பாளராகப் பணியாற்றினார். 2020ஆம் ஆண்டில் இவர் பீகார் காவல்துறைக் கட்டடம் கட்டுமானக் கழகத்தின் தலைமை இயக்குநர், நிர்வாக இயக்குநராக ஓய்வு பெற்றார். இதன் பிறகு இவர் ஐக்கிய ஜனதா தளம் கட்சியில் சேர்ந்தார். 1984ஆம் ஆண்டில் புது தில்லியின் புனித இசுடீபன் கல்லூரியில் வரலாற்றில் முதுகலைப் பட்டம் பெற்றார்.

## மேற்கோள்கள்

பகுப்பு:பீகார் சட்டமன்ற உறுப்பினர்கள்
பகுப்பு:ஐக்கிய ஜனதா தளம் அரசியல்வாதிகள்
பாரத் பூசன் மண்டல்

**பாரத் பூசன் மண்டல்** (*Bharat Bhushan Mandal*) என்பவர் ஓர் இந்திய அரசியல்வாதி ஆவார்.  2020 ஆம் ஆண்டு முதல் பீகார் சட்டமன்ற உறுப்பினராக பணியாற்றி வருகிறார். தற்போது இராசுட்ரிய சனதா தளம் கட்சியுடன் இணைந்துள்ளார். பீகாரின் மதுபனி மாவட்டத்தில் உள்ள இலௌகாகா சட்டமன்றத் தொகுதியில் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார்.

## ஆரம்ப கால வாழ்க்கை
பாரத் பூசன் மண்டல் பீகாரில் உள்ள மதுபானியில் 1958 ஆம் ஆண்டில் தானிக் லால் மண்டலுக்கு மகனாகப் பிறந்தார்.

## அரசியல் வாழ்க்கை
2020 ஆம் ஆண்டு நடைபெற்ற பீகார் சட்டமன்றத் தேர்தலைத் தொடர்ந்து, இவர் சனதா தளம் (ஐக்கிய) கட்சியின் இலட்சுமேசுவர் ராயை 9,471 வாக்குகள் வித்தியாசத்தில் தோற்கடித்து இலௌகாகா சட்டமன்றத் தொகுதியிலிருந்து சட்டமன்ற உறுப்பினராகத் தேர்ந்தெடுக்கப்பட்டார்.

2020 ஆம் ஆண்டு பிப்ரவரி மாதம்  9 ஆம் தேதியன்று இராசுட்ரிய சனதா தளத்தின் புதிய மாவட்டத் தலைவராக பாரத் பூசன் மண்டல் பரிந்துரைக்கப்பட்டார்.

## தனிப்பட்ட வாழ்க்கை
பாரத் பூசன் மண்டல் இராகினி தேவியை திருமணம் செய்து கொண்டார்.  மற்றொரு பீகார் அரசியல்வாதி மற்றும் பீகார் அரசாங்கத்தில் போக்குவரத்துத் துறையின் முன்னாள் அமைச்சர் சீலா மண்டலின் மைத்துனர் என்றும் இவர் அறியப்படுகிறார்.

## மேற்கோள்கள்

பகுப்பு:1958 பிறப்புகள்
பகுப்பு:வாழும் மக்கள்
பகுப்பு:மதுபனி மாவட்ட நபர்கள்
பகுப்பு:பீகார் சட்டமன்ற உறுப்பினர்கள்
பிரணவ் குமார் யாதவ்

**பிரணவ் குமார் யாதவ்** (*Pranav Kumar Yadav*) என்பவர் ஓர் இந்திய அரசியல்வாதி ஆவார். 1966 ஆம் ஆண்டு சூன் மாதம் 12 ஆம் தேதியன்று இவர் பிறந்தார். பீகாரைச் சேர்ந்த இவர் முங்கேர் சட்டமன்றத் தொகுதியில் போட்டியிட்டு வென்று பீகாரின் சட்டமன்ற உறுப்பினராக உள்ளார். பாரதிய ஜனதா கட்சியின் உறுப்பினராக பீகார் அரசியலில் இயங்குகிறார். 2015 ஆம் ஆண்டு நடைபெற்ற தேர்தலில் இவர் இராசுட்ரிய சனதா தளம் கட்சியின் வேட்பாளர் விச்சய குமார் யாதவிடம் தோற்றுப் போனார்.

## அரசியல் வாழ்க்கை
பிரணவ் குமார் யாதவ் 2019 ஆம் ஆண்டில் நவாதா மக்களவைத் தொகுதியில் இராசுட்ரிய சனதா தளம் கட்சியின் வேட்பாளராகப் போட்டியிட்டார், ஆனால் சந்தன் சிங்கிடம் தோற்றார்.

## மேலும் காண்க
*முங்கேர் சட்டமன்றத் தொகுதி

## மேற்கோள்கள்

பகுப்பு:1966 பிறப்புகள்
பகுப்பு:வாழும் மக்கள்
பகுப்பு:பீகார் சட்டமன்ற உறுப்பினர்கள்
பகுப்பு:பாரதிய ஜனதா கட்சி அரசியல்வாதிகள்
செர்கி லோபனோவ்

**செர்கி லோபனோவ்** (*Sergei Lobanov*) உருசிய நாட்டைச் சேர்ந்த சதுரங்க கிராண்டு மாசுட்டர் ஆவார். 2001 ஆம் ஆண்டு மே மாதம் 19 ஆம் தேதி உருசியாவின் செயிண்ட் பீட்டர்சுபர்கு நகரத்தில் இவர் பிறந்தார்.  பிடே அமைப்பு 2022 ஆம் ஆண்டு செர்கி லோபனோவிற்கு சதுரங்க கிராண்டு மாசுட்டர் பட்டத்தை வழங்கியது. செர்கி ஆண்ட்ரீவிச் லோபனோவ் என்ற பெயராலும் அறியப்படுகிறார்.
 
## சதுரங்க வாழ்க்கை
செர்கி லோபனோவ் செயிண்ட் பீட்டர்சுபர்க்கு சதுரங்கப் பள்ளியின் மாணவராக இருந்தார். இவர் உருசியாவிற்காக ஐரோப்பிய இளைஞர் சதுரங்க வாகையாளர் போட்டி மற்றும் உலக இளைஞர் சதுரங்க வாகையாளர் போட்டிகளில் வெவ்வேறு வயது பிரிவுகளில் விளையாடினார். 2015 ஆம் ஆண்டு போரேக்கில் நடந்த 14 வயதுக்குட்பட்ட வீரர்கள் பிரிவில் ஐரோப்பிய இளைஞர் சதுரங்க வாகையாளர் போட்டியை வென்றதன் மூலம் சிறந்த சாதனையைப் பெற்றார். 2013 ஆம் ஆண்டில், லோபனோவ் 12 வயதுக்குட்பட்டோருக்கான உலக இளைஞர் சதுரங்க வாகையாளர் போட்டியில் வெண்கலப் பதக்கம் வென்றார்.

செர்கி லோபனோவ் உலக இளைஞர் சதுரங்க ஒலிம்பியாடு போட்டிகளில் 16 வயதுக்கு உட்பட்டோர் பிரிவில் உருசிய அணிக்காக இரண்டு முறை விளையாடினார். அப்போட்டியில் இவர்  குழு போட்டியில் தங்கம் (2017) மற்றும் வெள்ளி (2016) பதக்கங்களையும், தனிநபர் போட்டியில் வெள்ளி (2017) மற்றும் வெண்கலம் (2016) பதக்கங்களையும் வென்றார். 2016 ஆம் ஆண்டில், செர்கி லோபனோவ் செயிண்ட் பீட்டர்சுபர்க்கு சதுரங்க வாகையாளர் போட்டியில் வெண்கலப் பதக்கம் வென்றார். 2017 ஆம் ஆண்டில், அவர் கிராண்ட்மாசுட்டர் விதிமுறையுடன் செயிண்ட் பீட்டர்சுபர்க் பன்னாட்டு சதுரங்கப் போட்டியை வென்றார்.

2017 ஆம் ஆண்டில், இவருக்கு பிடே அமைப்பு பன்னாட்டு சதுரங்க மாசுட்டர் பட்டத்தையும் 2022 ஆம் ஆண்டில் கிராண்டு மாசுட்டர் பட்டத்தையும் வழங்கியது.

## மேற்கோள்கள்

## வெளி இணைப்புகள்
*
*Sergei Lobanov chess games at 365chess.com

பகுப்பு:2001 பிறப்புகள்
பகுப்பு:வாழும் மக்கள்
பகுப்பு:சதுரங்கப் பேராதன்கள்
பகுப்பு:உருசிய சதுரங்க வீரர்கள்
தேனியல் குவிசான்

**தேனியல் குவிசான் ** (*Daniel Quizon*) பிலிப்பீன்சு நாட்டைச் சேர்ந்த சதுரங்க கிராண்டு மாசுட்டர் ஆவார். 2004 ஆம் ஆண்டு நவம்பர் மாதம் 10 ஆம் தேதி பிலிப்பீன்சு நாட்டின் இரிசால் மாகாணத்தில் இவர் பிறந்தார்.  குவிசான் பிலிப்பீன்சு நாட்டின் சதுரங்க வாகையாளர் பட்டத்தை வென்றுள்ளார். பிடே அமைப்பு 2024 ஆம் ஆண்டு தேனியல் குவிசானுக்கு சதுரங்க கிராண்டு மாசுட்டர் பட்டத்தை வழங்கியது.

தேனியல் குவிசான் 2021 ஆம் ஆண்டு சதுரங்க உலகக் கோப்பையில் விளையாடத் தகுதி பெற்றார்.  அங்கு அவர் முதல் சுற்றில் எவ்கெனி பரீவ் என்பவரிடம் 1.5-0.5 என்ற புள்ளிகள் கணக்கில் தோற்கடிக்கப்பட்டார்.

2023 ஆம் ஆண்டு பிப்ரவரி மாதத்தில் பிலிப்பீன்சின் ஏகியூ பிரைம் ஆசியான் சதுரங்க வாகையாளர் போட்டியை வென்றார். இதன் மூலம் தேனியல் குவிசானுக்கு கிராண்டு மாசுட்டர் விதிமுறை கிடைத்தது. 2023 ஆம் ஆண்டு சூன் மாதத்தில் தாய்லாந்தின் பாங்காக்கில் நடந்த ஆசிய வயதுப் பிரிவு சதுரங்க வாகையாளர் போட்டியில் வெற்றி பெற்று தனது மூன்றாவது கிராண்டுமாசுட்டர் விதிமுறையைப் பெற்றார்.
2024 ஆம் ஆண்டு மார்ச்சு மாதம் 31 ஆம் தேதியன்று குவிசான் நுயென் அன் டங்கை தோற்கடித்து அனோய் கிராண்ட்மாசுட்டர் சதுரங்கப் போட்டியை வென்றார். வியட்நாமில் தனது மூன்றாவது மற்றும் இறுதி கிராண்டுமாசுட்டர் விதிமுறையைப் பெற்றார். 45ஆவது சதுரங்க ஒலிம்பியாடு போட்டியில் கிராண்டுமாசுட்டர் இகோர் எஃபிமோவை தோற்கடித்த பிறகு தனது இறுதி கிராண்ட்மாசுட்டர் விதிமுறையைப் பெற்றார்.

## மேற்கோள்கள்

## வெளி இணைப்புகள்
* 
* Daniel Quizon chess games at 365Chess.com
* 

பகுப்பு:2004 பிறப்புகள்
பகுப்பு:வாழும் மக்கள்
பகுப்பு:சதுரங்கப் பேராதன்கள்
பகுப்பு:பிலிப்பீன்சு சதுரங்க வீரர்கள்
நெய்வேலி சூரிய மின் திட்டம்

**நெய்வேலி சூரிய மின் திட்டம்** (*Neyveli Solar Power Project*) இந்தியாவின் தமிழ்நாடு மாநிலத்தில் உள்ள கடலூர் மாவட்டத்திலிருக்கும் நெய்வேலி நகரத்தில் அமைந்துள்ளது. நெய்வேலி சூரிய ஒளிமின்னழுத்த மின் உற்பத்திப் பூங்கா 1 என்று பெயரிடப்பட்டுள்ள இத்திட்டத்தில் 65 மெகாவாட்டு சூரிய ஒளி மின்னாற்றல் தயாரிக்க இயலும். 2017 ஆம் ஆண்டில் இத்திட்டம் தொடங்கப்பட்டது. 357 ஏக்கர் பரப்பளவில் பரந்து விரிந்துள்ள இத்திட்டம் நிலப்பரப்பில் பொருத்தப்பட்ட ஒரு சூரிய மின் திட்டமாகும். சுற்றுச்சூழலுக்கு உகந்ததாகவும், பசுமை ஆற்றல் உற்பத்தியை உயர்த்துவதும் மற்றும் நிலக்கரி மீது உள்ள சார்பைக் குறைத்தலும் இத்திட்டத்தின் நோக்கங்களாகும். சூரியக்கதிர்களை மின்சாரமாக மாற்றும் இத்திட்டம் இந்தியாவில் ஒரே இடத்தில் அமைந்த மிகப்பெரிய சூரிய மின் திட்டங்களில் ஒன்றாக கருதப்படுகிறது.

$69.426 மில்லியன் டாலர் திட்டச் செலவில், பல கட்டங்களாக உருவாக்கப்பட்ட இந்த திட்டம் தற்போது செயல்பாட்டில் உள்ளது. இந்த நெய்வேலி சூரிய மின் திட்டம் 2017 ஆம் ஆண்டு ஆகத்து மாதத்தில்  தொடங்கப்பட்டது. மின் கொள்முதல் ஒப்பந்தத்தின் கீழ், உற்பத்தி செய்யப்படும் மின்சாரம் தமிழ்நாடு உற்பத்தி மற்றும் விநியோகத்திற்கு விற்கப்படுகிறது. மின்சாரம் 25 ஆண்டுகளுக்கு $0.067கிலோவாட்டு மணி என்ற விகிதத்தில் விற்கப்படுகிறது.  தென் மாநிலமான தமிழ்நாட்டிற்கு வருகை தந்தபோது ​​பிரதமர் நரேந்திர மோடி 1கிகாவாட்டு நெய்வேலி புதிய அனல் மின் திட்டத்தைத் தொடங்கி வைத்தார்.

மேலும், தமிழ்நாடு, கேரளா, கர்நாடகா, புதுச்சேரி மற்றும் இராசத்தான் ஆகிய மாநிலங்களில் நாடு முழுவதும் 4,000 மெகாவாட் சூரிய மின் திட்டங்களை அமைக்க நெய்வேலி பழுப்பு நிலக்கரி நிறுவனம்  திட்டமிட்டுள்ளது. 2015 ஆம் ஆண்டு செப்டம்பர் மாதம் 28 ஆம் தேதியன்று நெய்வேலி நகரியத்தில் 10 மெகாவாட் சூரிய மின் நிலையத்தை இந்நிறுவனம் திறந்து வைத்தது.

## மேற்கோள்கள்


பகுப்பு:தமிழ்நாடு
பகுப்பு:சூரிய ஆற்றல்
பூஜா சர்மா (சமூக சேவகர்)

**பூஜா சர்மா** (*Pooja Sharma*-பிறப்பு 7 சூலை 1996) என்பவர் இந்திய சமூக சேவகர் ஆவார். இவர் 2022 முதல் தில்லியில் உரிமை கோரப்படாத உடல்களுக்கான இறுதி சடங்குகளைச் செய்து நல்லடக்கம் செய்துவருகிறார். இதற்காக பிபிசி 2024ஆம் ஆண்டின் 100 சிறந்தப் பெண்களில் ஒருவராக பெயரிட்டது.

## வாழ்க்கை வரலாறு
இந்தியாவின் தலைநகரான தில்லியின் சாக்தாராவில் ஒரு நடுத்தர வர்க்க இந்து குடும்பத்தில் சர்மா பிறந்தார். இவர் இளங்கலை பட்டமும் பின்னர் சமூகப் பணியில் முதுகலைப் பட்டமும் பெற்றுள்ளார். மேலும் அரசு மருத்துவமனையில் எச். ஐ. வி ஆலோசகராக பணியாற்றினார்.

12 மார்ச் 2022 அன்று சுட்டுக் கொல்லப்பட்ட தனது சகோதரர் இராமேசுவரின் மரணத்தைத் தொடர்ந்து சர்மா தனது முதல் இறுதிச் சடங்குகளை நிகழ்த்தினார். இவரது மரணத்தைத் தொடர்ந்து, சர்மாவின் தந்தை கோமா நிலைக்குச் சென்றார். இறுதிச் சடங்குகளைச் செய்ய வேறு ஆண் குடும்ப உறுப்பினர்கள் யாரும் இல்லை. இது சர்மாவை தானாகவே செய்யத் தூண்டியது. இதைத் தொடர்ந்து, சர்மா தனது வேலையை விட்டுவிட்டு, தனது சொந்த நகரமான தில்லியின் உரிமை கோரப்படாத உடல்களுக்கு இறுதிச் சடங்குகளைச் செய்ய முடிவு செய்தார்.

2024ஆம் ஆண்டளவில், முதன்மையாக இந்தியாவின் பிற பகுதிகளைச் சேர்ந்த புலம்பெயர்ந்த தொழிலாளர்களின் இறுதிச் சடங்குகளை சர்மா நிகழ்த்தியுள்ளார். இவர்கள் தில்லியில் இறந்தவர்கள் ஆவர். இவர்களின் அடுத்த உறவினர்கள் யாரென்பது தெரியவில்லை. தில்லியைச் சுற்றியுள்ள பிரேதச்சாலைகள் மற்றும் மருத்துவமனைகளில் உரிமை கோரப்படாத உடல்களை சேகரித்து, பிரார்த்தனை செய்து இறுதி சடங்குகளைச் செய்கிறார். சர்மா முதன்மையாக இந்து முறையில் இறுதிச் சடங்குகளைச் செய்கிறார். ஆனால் இறந்த நபரின் மதம் தெரிந்தால், அந்தந்த மத முறைகளைப் பின்பற்றி உடலை அடக்கம் செய்கிறார். சர்மா ஒரு நாளைக்கு சராசரியாக எட்டு இறுதிச் சடங்குகளைச் செய்கிறார். மாதந்தோறும், சர்மா தகனம் செய்யப்பட்ட உடல்களின் சாம்பலைச் சேகரிக்கிறார். அம்மாவாசைத் தினத்தில் கங்கையில் கரைக்க அரித்வாருக்கு கொண்டு செல்கிறார்.

இறுதிச் சடங்குகளைச் செய்வதற்காக சர்மாவுக்கு ஊதியம் எதுவும் வழங்கப்படவில்லை. மேலும் மாதத்திற்கு சுமார் 120,000 ரூபாய் செலவாகும் என்று மதிப்பிடப்பட்டுள்ளது. இவர் தனது சேமிப்பைப் பயன்படுத்துவதோடு, தனது நகைகளையும் விற்பனை செய்வதோடு கூடுதலாக தனது பாட்டி மற்றும் அவரது தந்தையிடமிருந்து நிதி உதவியைப் பெற்றார். 2023ஆம் ஆண்டில், *பிரைட் தி சோல் அறக்கட்டளை* என்ற அரசு சாரா அமைப்பை சர்மா நிறுவினார். இது உரிமை கோரப்படாத உடல்களுக்கான இறுதி சடங்குகளைச் செய்வதோடு, கைவிடப்பட்ட குழந்தைகள், முதியவர்கள், ஆதரவற்றவர்கள் உள்ளிட்ட ஓரங்கட்டப்பட்ட சமூகங்களுக்கு ஆதரவை வழங்குகிறது.

இறுதிச் சடங்குகளைச் செய்ய பெண்களுக்குள்ளத் தடை காரணமாகவும் பூசாரிகளிடமிருந்தும் சமூகத்திலிருந்தும் சர்மாவுக்கு எதிர்ப்பு கிளம்பியது. சிலரால் இவர் அகோரி என்று கருதப்படுவதாக தெரிவித்தார். மேலும் இவரது குடும்பத்தினர் சர்மாவை ஒரு சண்டலா என்று குற்றம் சாட்டியதால் இவரது வருங்கால கணவர் இவருடான திருமண நிச்சயதார்த்தத்தை முடித்தார்.  வேதங்களைப் பற்றிய தனது விளக்கம் பெண்கள் இறுதிச் சடங்குகளைச் செய்வதைத் தடுக்கவில்லை என்று சர்மா கூறினார்.

இன்ஸ்டாகிராமில் சர்மாவுக்கு 350,000 பின்தொடர்பவர்கள் உள்ளனர். 2024ஆம் ஆண்டில், பிபிசியின் அந்த ஆண்டிற்கான 100 பெண்களில் ஒருவராக சர்மா பெயரிடப்பட்டார்.

## மேற்கோள்கள்

பகுப்பு:இந்திய சமூகசேவகர்கள்
பகுப்பு:தில்லி நபர்கள்
பகுப்பு:1996 பிறப்புகள்
பகுப்பு:வாழும் மக்கள்
ரோசு கோப்பல்

**ரோசு கோப்பல்** (*Ross Koppel*) என்பவர் அமெரிக்காவைச் சேர்ந்த ஒரு சமூகவியலாளர் ஆவார். 1946 ஆம் ஆண்டு ஆகத்து மாதம் 18 ஆம் தேதியன்று இவர் பிறந்தார்.  லியோனார்டு டேவிசு சுகாதார மற்றும் பொருளாதாரவியல் நிறுவனத்தின் மூத்த உறுப்பினராகவும், பென்சில்வேனியா பல்கலைக்கழகத்தில் சமூகவியலின் துணைப் பேராசிரியராகவும் உள்ளார். மருத்துவ நடைமுறையில் சுகாதார தகவல் தொழில்நுட்பத்தின் தாக்கத்தை ஆய்வு செய்வதற்காக இவர் அறியப்படுகிறார். ரோசு கோப்பலின் பணி சுகாதாரப் பராமரிப்பு தகவல் துறையில் சர்ச்சைக்கு வழிவகுத்தது. மருத்துவ பதிவுகளின் பாதுகாப்பு மற்றும் துல்லியத்தை உறுதி செய்வதற்கான குறிப்பிடத்தக்க மாற்றங்களை ஏற்படுத்தியது.   சமூகவியல் பயிற்சி சங்கம் மற்றும் பயன்பாட்டு மற்றும் மருத்துவ சமூகவியல் சங்கத்தின் தலைவராக கோப்பல் பணியாற்றியுள்ளார். மேலும் தொழில்முறை சங்கங்களிலிருந்து ஏராளமான விருதுகளைப் பெற்றுள்ளார். 2010 ஆம் ஆண்டில், அமெரிக்க சமூகவியல் சங்கத்தால் சமூகவியல் பயிற்சிக்கான சிறப்புத் தொழில் விருதை கோப்பல் பெற்றார்.

## மேற்கோள்கள்

பகுப்பு:1946 பிறப்புகள்
பகுப்பு:வாழும் மக்கள்
பகுப்பு:அமெரிக்க சமூகவியலாளர்கள்
வாதிரிவாதிரியார்

தமிழ்நாட்டில் தாய் வழி கிளை வழி முறையை பின்பற்றி வரும் குறிப்பிட்ட சமூகங்களில் வாதிரியார் சமூகமும் ஒன்று....

வாதிரியார் சமூகம் ஏழு தாய் கிளைகளைக் கொண்டுள்ள தமிழ் வழி சமூகம்சமூகம்

1. பட்டன் கிளை

2. சைவன் கிளை

3. அருமை கொடி கிளை

4. நம் காளி கிளை

5. அருமைப் பணிந்தான் கிளை

6. ஆவிடைப் பணிந்தான் கிளை

7. கன்னிகை குறையான் கிளை

வாதிரியார் (Vathiriyar) என்ற பெயருக்குப் பல சாத்தியமான காரணங்கள் மற்றும் விளக்கங்கள் உள்ளன. அவை பெரும்பாலும் சமூகத்தின் பாரம்பரியத் தொழில், வாழ்விடம் அல்லது அவர்களின் பழங்காலப் பட்டங்களுடன் தொடர்புடையவை:

1. "வத்தர்" அல்லது "வாத்தி" (ஆசிரியர்) என்பதிலிருந்து:

சிலரின் கூற்றுப்படி, "வாத்தி" அல்லது "வாத்தியார்" என்பது ஆசிரியர், தலைவர் அல்லது வழிகாட்டி என்ற பொருளைக் குறிக்கும். வாதிரியார் சமூகத்தினர் அந்தக் காலத்தில் கல்வி கற்பிப்பவர்களாகவோ, சமூகத்தில் வழிகாட்டும் நிலையில் இருந்தவர்களாகவோ இருந்திருக்கலாம் என்ற அடிப்படையில் இந்தப் பெயர் வந்திருக்கலாம் என்று கருதப்படுகிறது.

2. "வாது செய்வோர்" அல்லது வீரம் மிக்கோர்:

"வாது" என்றால் சண்டை, போட்டி அல்லது விவாதம் என்று பொருள். வாதிரியார் சமூகத்தினர் பழங்காலத்தில் போர்ப்படைகளில் முக்கியப் பங்கு வகித்தவர்கள் என்றும், வாது செய்வதில் (சண்டையிடுவதில்) வல்லவர்கள் என்றும், அதன் காரணமாகவே அவர்களுக்கு "வாதிரியார்" என்ற பெயர் வந்திருக்கலாம் என்றும் ஒரு கருத்து நிலவுகிறது.

3. "வாரியன்" என்பதன் திரிபு:

சோழர் காலத்தில், கிராம நிர்வாகத்தில் "வாரியம்" என்ற குழுக்கள் இருந்தன. இந்தக் குழுக்களில் உறுப்பினர்களாக இருந்தவர்கள் "வாரியர்" அல்லது "வாரியன்" என்று அழைக்கப்பட்டனர். வாதிரியார் என்ற பெயர் "வாரியர்" என்பதன் பேச்சுவழக்கு அல்லது காலப்போக்கில் திரிந்த வடிவமாக இருக்கலாம் என்றும், அவர்கள் சோழர் கால நிர்வாகத்தில் பங்கு வகித்தவர்கள் என்றும் ஒரு விளக்கம் உள்ளது.

வாத்தியார் சமூகத்தில்  ஊர் தலைவர் அம்பலம் அல்லது அம்பலக்காரர் என்று அழைக்கப்படுவார்

அக்காள் மகளை திருமணம் செய்யும் வழக்கு அளவே இல்லை வாதிரியார் சமுதாயத்திற்கு

வாத்தியார் சமூக பழக்கவழக்கங்கள் ஏறக்குறைய கொண்டையங்கோட்டை மறவர் சமூகத்தை ஒத்தது
திரையோபியோப்சு

**திரையோபியோப்சு** (*Dryophiops*) என்பது கொலுபிரிடே குடும்பத்தைச் சேர்ந்த சவுக்கை பாம்புகளின் பேரினமாகும். இப்பேரினத்தின் கீழ் இரண்டு சிற்றினங்கள் உள்ளன. இவை தென்கிழக்காசியாவில் உள்ள காடுகளில் காணப்படும் மரங்களில் காணப்படும்.

## வகைப்பாட்டியல்
*திரையோபியோப்சு* பேரினத்தில் இரண்டு சிற்றினங்கள் உள்ளன. இவை தென்கிழக்காசியா, இந்தோனேசியாவின் பிரதான நிலப்பரப்புகளில் காணப்படும். *திரையோபியோப்சு உரூபெசென்சசு* மாதிரி இனமாக வரையறுக்கப்பட்டுள்ளது. இப்பேரினத்தின் மற்றுமொறு சிற்றினம், பிலிப்பீன்சில் காணப்படும் *திரையோபியோப்சு பிலிப்பினா*.

*திரையோபியோப்சு* என்பது அகீத்துலினே என்ற திராட்சை பாம்பு துணைக்குடும்பத்தைச் சேர்ந்த ஐந்து பேரினங்களில் ஒன்றாகும். இதில் *திரையோபியோப்சு  அகீத்துல்லா*, *புரோகோத்துல்லா*, பேரினத்துடன் நெருக்கமாக உள்ளது கீழே காட்டப்பட்டுள்ள கிளை வரைபடத்தில் தெளிவாகும்.

## விளக்கம்
*திரையோபியோப்சு* பாம்புகள், *அகீத்துல்லா,* *புரோகோத்துல்லா* பேரினத்துடன் நெருங்கிய உறவினை நீளமான கூர்மையான மூக்குகளுடன், நீளமான மற்றும் பக்கவாட்டு சுருக்கப்பட்ட உடல் அமைப்பின் மூலம் பகிர்ந்து கொள்கின்றன. மேலும் இரட்டைப் பார்வைக்கு சிறப்பு வாய்ந்த கிடைமட்ட கண்மணியுடன் கூடிய பெரிய கண்களை உரையது.

## மேற்கோள்கள்

பகுப்பு:ஊர்வனப் பேரினங்கள்
சிலாவ் தற்காப்பு

**சிலாவ் தற்காப்பு** (*Slav Defense*) என்பது கீழ்வரும் நகர்வுகளுடன் தொடங்கப்படும் சதுரங்கத் திறப்பு ஆட்டம் ஆகும்: 

:1. d4 d5
:2. c4 c6

இது இராணியின் பலியாட்டத்திற்கு எதிரான ஆட்டங்களின் முதன்மையான தற்காப்புகளுள் ஒன்றாகும். இது 1590 ஆம் ஆண்டிலேயே பகுப்பாய்வு செய்யப்பட்டிருந்தாலும், 1920களில்தான் இது விரிவாக ஆராயப்பட்டது. இருப்பினும் இசுடெய்னிட்சு என்பவர் 1886 இல் முதலாவது அதிகாரப்பூர்வ உலக சதுரங்க வாகையின்போது இதை எழுதினார். செமியோன் அலப்பின், அலெக்சாந்தர் அலேகின், போகோல்சுபோவ், மிலன் விட்மர் உள்ளிட்ட சிலாவிக் வம்சாவளியைச் சேர்ந்த பல சதுரங்க மேதைகள் இந்த தொடக்கக் கோட்பாட்டை உருவாக்க உதவினார்கள்.

1935, 1937 ஆம் ஆண்டுகளில் நடந்த இரண்டு அலேகின்-யூவே உலக சதுரங்க வாகைப் போட்டிகளின் போது சிலாவ் தற்காப்பு முழுமையாக சோதிக்கப்பட்டது. முதல் 13 உலக வாகையாளர்களில் 11 பேர் இந்தத் தற்காப்ப்பை விளையாடினார்கள். குறிப்பாக யூவே, மிக்கைல் பொத்வின்னிக், வசீலி சிமீசிலோவ் ஆகியோரால் விரும்பப்பட்டது. அண்மைக் காலங்களில் விசுவநாதன் ஆனந்த், வசீலி இவான்சுக், லாட்டியர், நைஜல் சோர்ட் போன்ற பல சிறந்த கிராண்ட்மாஸ்டர்களால் ஏற்றுக்கொள்ளப்பட்டது, இதில் 2006 உலக வாகையில் விளாதிமிர் கிராம்னிக் கறுப்புக் காய்களுடன் விளையாடிய எட்டு ஆட்டங்களில் ஆறு பயன்படுத்தப்பட்டது.

இன்று சிலாவ் தற்காப்பின் கோட்பாடு மிகவும் விரிவாகி, நன்கு வளர்ந்துள்ளது.

## உசாத்துணைகள்

*
*
*
*

பகுப்பு:சதுரங்கத் திறப்புகள்
உபேந்திர பிரசாத்

**உபேந்திர பிரசாத்** (Upendra Prasad) என்பவர் இந்திய அரசியல்வாதியும் பிகார் சட்டமன்ற உறுப்பினரும் ஆவார். உபேந்திர பிரசாத் 2002ஆம் புத்த கயாப் பல்கலைக்கழக்த்தில் பொருளியலில் முனைவர் பட்டம் பெற்றுள்ளார். இவர் 2025ஆம் ஆண்டு நடைபெற்ற பீகார் சட்டமன்றத் தேர்தலில் குருவா சட்டமன்றத் தொகுதியில் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார். இவர் பாரதிய ஜனதா கட்சியின் சார்பில் போட்டியிட்டார். முன்னதாக இவர் பீகார் சட்டமேலவை உறுப்பினராக இருந்துள்ளார். 

### 2025

## மேற்கோள்கள்

பகுப்பு:பீகார் சட்டமன்ற உறுப்பினர்கள்
கோவை - 4 (கலப்பின நெல்)

**கோவை - 4 ([[தமிழ்நாடு வேளாண்மைப் பல்கலைக்கழகம்|TNAU]] கலப்பின நெல்)** *(TNAU Rice Hybrid CO 4 (TNRH 174)* எனப்படும் இந்த நெல் வகை, **TNAU CMS 23 A** மற்றும் **CB 174 R** ஆகிய நெல் இரகங்களை இணைத்து உருவாக்கப்பட்ட கலப்பின புதிய நெல் வகையாகும். நடுத்தரக் கால அளவில் அறுவடைக்கு தயாராகும் இந்த நெல் வகை, 130 - 135 நாட்களில் முதிர்வடைவதாக கருதப்படுகிறது. தமிழ்நாடு மாநிலத்தின் கோவையில் இயங்கிவரும் தமிழ்நாடு வேளாண்மைப் பல்கலைக்கழகம், 2011 ஆம் ஆண்டு வெளியிடப்பட்டது. இந்தக் கலப்பினமானது ஒரு எக்டேருக்கு சராசரியாக 7,327 கிலோ கூல உற்பத்தித்திறனைப் பதிவு செய்துள்ளது. இது, நுண் அரிசி வகையான கோவை - 49 இரகத்தை விட 14.5 விழுக்காடு மற்றும் தனியார் கலப்பின வகையான **27P11** இரகத்தை விட 11.3 விழுக்காடு அதிகரித்துள்ளது.

அரை உயரம் (120-130 செ.மீ) வளரியல்பு கொண்ட  இந்த நெற்பயிரின் தானியம், நடுத்தர மற்றும் மெல்லிய இரகமாகும். மேலும் பழுப்பு நிறப் புள்ளிகளுடன் கூடிய குலைநோய் எதிர்ப்புத் திறன் கொண்ட இதன் நெற்பயிர், இலையுறை கருகல் நோய், நெல் துங்ரோ நோய், மற்றும் உப்பைத்  தாங்கும் தன்மையையும், பழுப்பு தாவரத் தவளைத் தாக்குதல் மற்றும் பச்சை இலைத் தத்துப்பூச்சிக்கு மிதமாகவும் எதிர்க்கும் திறன் கொண்டதாகும். மேலும் இந்த நெல் வகை, தமிழ்நாட்டின் நீர்ப்பாசன நிலங்களாக உள்ள பகுதிகளுக்கு ஏற்றதாக கூறப்படுகிறது.    

## இவற்றையும் காண்க
* கோவை - 4 *(CO 4) (வேளாண் வழக்கு ஆனைக்கொம்பன்)* எனப்படும் இந்த நெல் வகை, நல் விதைத் தேர்வு முறையில் 1926 ஆம் ஆண்டு உருவாக்கப்பட்ட தமிழ்நாட்டின் நெல் வகையாகும்.

## சான்றுகள்

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்
பகுப்பு:இந்தியாவில் வேளாண்மை
இராமா நிசாத்

**இராமா நிசாத்** (*Rama Nishad*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் 2025ஆம் ஆண்டு நடைபெற்ற பீகார் சட்டப்பேரவைத் தேர்தலில் ஔராயி சட்டமன்றத் தொகுதியில் போட்டியிட்டு சட்டமன்ற உறுப்பினராக தேர்ந்தெடுக்கப்பட்டார். இவர் பாரதிய ஜனதா கட்சியின் உறுப்பினர் ஆவார்.

## மேற்கோள்கள்

பகுப்பு:பீகார் சட்டமன்ற உறுப்பினர்கள்
அமெரிக்க கால்நடை ஒட்டுண்ணி மருத்துவர்கள் சங்கம்

**அமெரிக்க கால்நடை ஒட்டுண்ணி மருத்துவர்கள் சங்கம்** (*American Association of Veterinary Parasitologists*) என்பது கால்நடை ஒட்டுண்ணி மருத்துவத்திற்கான ஒரு தொழில்முறை சங்கமாகும். பெயர் அமெரிக்கா என்று இருந்தபோதிலும், இச்சங்கம் முதன்மையாக அமெரிக்கா மற்றும் கனடா ஆகிய இரண்டு நாடுகளுக்கும், குறைந்த அளவில் முழு உலகிற்கும் சேவை செய்கிறது. அமெரிக்க கால்நடை ஒட்டுண்ணி மருத்துவர்கள் சங்கம் கால்நடை ஒட்டுண்ணி மருத்துவர்களை ஒருவருக்கொருவர் இணைத்து ஆராய்ச்சி மற்றும் பயிற்சி முறைகள் குறித்த பரிந்துரைகளை வழங்குகிறது.

## பத்திரிகைகள்
சங்கத்தின் தொழில்முறை மேம்பாடு மற்றும் கல்வி நோக்கத்தின் ஒரு பகுதியாக அமெரிக்க கால்நடை ஒட்டுண்ணி மருத்துவர்கள் சங்கம் பத்திரிகை  வெளியிடுகிறது:

*கால்நடை ஒட்டுண்ணியியல் - எல்சேவியர் பதிப்பகம்

## மேற்கோள்கள்

பகுப்பு:விலங்கியல்
பகுப்பு:சூழலியல்
பகுப்பு:விலங்கு மருத்துவம்
கிளாரியசு பிராக்கிசோமா

**கிளாரியசு பிராக்கிசோமா** (*Clarias brachysoma*) இலங்கையில் காணப்படும் கெளிறு மீன் சிற்றினம் ஆகும். இது கிளாரிடே குடும்பத்தைச் சேர்ந்தது. இது இலங்கையை பூர்வீகமாகக் கொண்ட அகணிய உயிரி. இதன் இயற்கையான வாழ்விடங்கள் மழைக்காடுகளின் நீரோடைகள் மற்றும் தாழ்நில ஆறுகள் ஆகும். இது வாழ்விட இழப்பால் அச்சுறுத்தப்படுகிறது.

இது 40 செமீ நீளம் வரை வளரும். இனச்சேர்க்கைக் காலத்தில், மிகவும் ஆழமற்ற நீரில் உள்ள களைகளுக்கு இடையே கூடுகளில் முட்டையிடுதல் நிகழ்கிறது. பின்னர் ஆண் முட்டையினையும், இளம் மீன்களையும் சுமார் 1 செமீ நீளத்திற்கு வளரும் வரை பாதுகாக்கிறது.

## மேற்கோள்கள்
  

* Hanssens, M. 2005.  Clarias alluaudi.   2006 IUCN Red List of Threatened Species.   Downloaded on 4 August 2007.
*
நிதின் நபின்

**நிதின் நபின் சின்கா** (*Nitin Nabin*) என்பவர் இந்திய அரசியல்வாதியும் சமூக ஆர்வலரும் பீகார் சட்டமன்ற உறுப்பினரும் ஆவார். இவர் பாரதிய ஜனதா கட்சியின் மூத்த தலைவர் நபின் கிசோர் சின்காவின் மகன் ஆவார். இவர் 5 முறை பீகார் மாநில சட்டமன்ற உறுப்பினராக தேர்வு செய்யப்பட்டவர். மேலும்  பாங்கிபூர் சட்டமன்றத் தொகுதியிலிருந்து 4 முறை தேர்ந்தெடுக்கப்பட்டு பீகார் சட்டமன்ற உறுப்பினராக உள்ளார்.

மார்ச் 2,2017 அன்று, நிதின் நபின் பீகார் இந்திய தேசிய காங்கிரசு தலைவர் அப்துல் ஜலீல் மஸ்தான் மீது தேசத்துரோக வழக்கு பதிவு செய்து அவரது குடியுரிமை குறித்து கேள்வி எழுப்பினார்.

நிதின் நபின் சின்கா 2025ஆம் ஆண்டு நடைபெற்ற பீகார் சட்டப்பேரவைத் தேர்தலிலும் போட்டியிட்டு வெற்றிபெற்றுள்ளார்.

## தேசியச் செயல் தலைவராக
14 டிசம்பர் 2025 அன்று நிதின் நபின் சின்கா பாரதிய ஜனதா கட்சியின் தேசியச் செயல் தலைவராக நியமிக்கப்பட்டார். 

இருப்பினும் சனவரி 2026-ல் நிதின் நபின் முறைப்படி தேசியத் தலைவராகத் தேர்ந்தெடுக்கப்படுவார் என்று எதிர்பார்க்கப்படுகிறது. ஏப்ரல் 2026ல் நடைபெறும்  பாரதிய ஜனதா கட்சியின் தேசிய செயற்குழுக் கூட்டத்தில் நிதின் நபினை தேசியத் தலைவராக தேர்ந்தெடுக்கப்பட்டதற்கு முறைப்படி ஒப்புதல் வழங்கும்.
## தேசியத் தலைவராக
ஜெகத் பிரகாஷ் நட்டாவின் தேசியத் தலைவர் பதவிக்காலம் முடிவடைதால், பாரதிய ஜனதா கட்சியின் அகில இந்திய தேசியத் தலைவர் பதவிக்கான தேர்தலில் நிதின் நபி ஒருமனதாக 19 சனவரி 2026  அன்று தேர்வு செய்யப்பட்டார்.20 சனவரி 2026 அன்று நிதின் நபின் பாரதிய ஜனதா கட்சியின் தேசியத் தலைவராக பொறுப்பேற்றார்.

## அரசியல் கால வரிசை
* 1980 – 23, மார்ச் - இராஞ்சியில் பிறப்பு  (முன்னர் பீகார் மாநிலம்) 
* 1998 – இடைநிலைக் கல்வி முடித்தல் 
* 2006 – பாட்னா மேற்கு சட்டமன்றத் தொகுதி உறுப்பினர்   
* 2010 – பாங்கிபூர் சட்டமன்றத் தொகுதி
* 2015 – பாங்கிப்பூர் சட்டமன்றத் தொகுதி உறுப்பினர்   
* 2020 – பாங்கிப்பூர் சட்டமன்றத் தொகுதி உறுப்பினர்    
* 2021–2022 –  மாநில நெடுன்சாலைத் துறை அமைச்சர்  
* 2024–2025 – நகர்புற மேம்பாடு & வீட்டு வசதி & சட்ட அமைச்சர்  
* 2025 – பாங்கிப்பூர் சட்டமன்றத் தொகுதி உறுப்பினர்   
* டிசம்பர் 2025 – பாரதிய ஜனதா கட்சியின் செயல் தலைவர்
* 19 சனவரி 2026 – தேசித் தலைவர், பாரதிய ஜனதா கட்சி

## மேற்கோள்கள்

பகுப்பு:பாரதிய ஜனதா கட்சித் தேசியத் தலைவர்கள்
பகுப்பு:பீகார் சட்டமன்ற உறுப்பினர்கள்
பகுப்பு:பீகார் நபர்கள்
உசிலை

**உசிலை** அல்லது **உசிலி** (*Albizia amara*)  என்பது பபேசியே குடும்பத்தைச் சேர்ந்த ஒரு மரமாகும். இது  தெற்கு மற்றும் கிழக்கு ஆப்பிரிக்கா, தென்னாப்பிரிக்கா முதல் சூடான் மற்றும் எத்தியோப்பியா வரை பரவியுள்ளது. இது இந்தியாவிலும், இலங்கையிலும் காணப்படுகிறது.

## விளக்கம்
உசிலை மரம் நடுத்தர அளவிலான, இலையுதிர் மரமாகும், இது முட்கள் இல்லாமல் அகாசியாவை ஒத்திருக்கிறது. மரத்தின் பட்டை சாம்பல் நிறத்தில் இருக்கும் பட்டைகளில் செதில்செதில்களாக இருக்கும். இலைகள் 15 ஜோடி பக்கவாட்டு கொத்துக்களாக இருக்கும். கொத்தில் உள்ள பக்கவாட்டு இலைகள் சிறியவை. அவை சுமார் 15-35 ஜோடிகளைக் கொண்டிருக்கும். பூக்கள் நீண்ட மெல்லிய ஊசிபோன்ற இதழ்களுடன் மேல் நோக்கி குஞ்சம்போன்றதாக  காணப்படும். இதன் காய்கள் தட்டையாக சுமார் 20 செ.மீ நீளம் கொண்டவையாக இருக்கும். இலைகள் பிப்ரவரி-மார்ச் மாதங்களில் உதிர்ந்து ஏப்ரல் மாதத்தில் துளிர்க்கும். பூக்கள் மே மாதம் முழுவதும் இருக்கும். காய்கள் அக்டோபர் மற்றும் நவம்பர் மாதங்களில் முற்றும். முற்றிய காய்களை அசைத்தால் ஒலி எழுப்பும். இந்த மரத்தின் இலைகள் விட்டில் பூச்சிகளில் ஒன்றான *அச்சேயா ஜனாட்டாவின்* தோற்றுவளரிகளுக்கு உணவாகும்.

## சூழலியல்
உசிலை வறட்சியைத் தாங்கி வளரும். ஆப்பிரிக்காவில் இது முக்கியமாக மணல் நிறைந்த காடுகளில் வளர்கிறது.

இந்தியாவின் மத்திய தக்காண பீடபூமியின் வறண்ட இலையுதிர் காடுகளில் உசிலை,  *[[ஆச்சா]]* ஆகியவை ஆதிக்கம் செலுத்தும் உயரமான மரங்களாகும். இது மேற்குத் தொடர்ச்சி மலைகளின் ஆனைமலை, பழனி, ஏலக்காய் மலைகளிலும், தென்னிந்தியாவில் கிழக்குத் தொடர்ச்சி மலைகளின் சவ்வாது மலைகளிலும், கோதாவரி பகுதியிலும் காணப்படுகிறது.

## பயன்கள்
alt=|இடது|thumb|பூக்கள் மற்றும் காய்களுடன் கூடிய உசிலை
**மருத்துவப் பயன்கள்**

* இலைகளும், பூக்களும் புண்களுக்கு சிகிச்சையளிக்கப் பயன்படுகின்றன. இலை அக்கிக்கான  சிகிச்சைக்க பயன்படுத்தப்படுகிறது.
* இலைகளும், வேர்ப்பட்டையின் பசையும் தோல் நோய்கள் மற்றும் விஷக் கடி ஆகியவற்றைக் குணப்படுத்தப் பயன்படுகிறது. 
* இதன் விதைகள் மூச்சுத்திணறல் மருந்தாகக் கருதப்படுகின்றன, மேலும் மூல நோய், வயிற்றுப்போக்கு, கொணோறியா சிகிச்சையில் பயன்படுத்தப்படுகின்றன.
* இதன் பூக்கள் இருமல், புண்கள், பொடுகு, மலேரியா போன்றவற்றிற்கு மருந்தாகப் பயன்படுத்தப்படுகின்றன.
* விதைகள்  இலைகளின் மருந்து கலவைகள் புற்றுநோய் எதிர்ப்பு செயல்பாட்டின் தன்மையைக் கொண்டுள்ளன.

இதன் மரம் கட்டுமானத்திற்கும், தளபாடங்கள் செய்யவும்,  விறகாகவும் பயன்படுத்தப்படுகிறது. உசிலை மண் அரிப்பைக் கட்டுப்படுத்தவும், காற்றுத் தடையாகவும், நிழல் தரும் மரமாகவும் உபயன்படுகிறது. நகர்ப்புறங்களில் இது ஒரு அலங்கார மரமாகவும் உள்ளது. அசைபோடும் விலங்குகள் இதன் இலைகளை உண்ணும்.

காலனித்துவ காலத்தில், இந்தியாவில், இந்த மரங்கள்  இரயில்வேயில் எரிபொருளாக பரவலாகப் பயன்படுத்தப்பட்டது.

## காட்சியகம்

File:Albizia amara subsp. amara (5656880776).jpg
File:Albizia amara subsp. amara (5656878638).jpg
File:Albizia amara subsp. amara (5656885286).jpg
File:Albizia amara (Krishna Siris) in Hyderabad W IMG 7399.jpg
File:Albizia amara (Krishna Siris) in Hyderabad W IMG 7400.jpg
File:Albizia amara (Krishna Siris) in Hyderabad W IMG 7396.jpg


## மேற்கோள்கள்

பகுப்பு:இலங்கையின் மரங்கள்
பகுப்பு:மரங்கள்
பகுப்பு:தமிழ்நாட்டின் தாவரங்கள்
சியோன் ராடமண்டிசு கலாவிசு

**சியோன் ராடமண்டிசு கலாவிசு** (*Sion Radamantys Galaviz*) மெக்சிகோ நாட்டைச் சேர்ந்த ஒரு சதுரங்க வீரர் ஆவார். 2005 ஆம் ஆண்டு சூன் மாதம் 27 ஆம் தேதியன்று மெக்சிகோ நாட்டின் சினாலோவா மாநிலத்தில் பிறந்தார். பிடே அமைப்பு 2022 ஆம் ஆண்டு சியோன் ராடமண்டிசு கலாவிசுக்கு பன்னாட்டு சதுரங்க மாசுட்டர் என்ற பட்டத்தை வழங்கியது. தற்போது இவர் யுகடன் மாநிலத்தின் மெரிடா நகரத்தில் வாழ்ந்து வருகிறார். சியோன் ராடமண்டிசு கலாவிசு மெதினா என்ற பெயராலும் அறியப்படுகிறார்.

## சதுரங்க வாழ்க்கை
2022 ஆம் ஆண்டில், அலெசான்ட்ரோ பிரீவ் காசுட்ரோ நினைவு சதுரங்கப் போட்டியில் முதலிடத்தைப் பிடித்தார். இவரது சகோதரர் அட்லசு அடோமைட்டாசை முந்தினார்.

2024 ஆம் ஆண்டு, கோனேடு தேசிய விளையாட்டுப் போட்டிகளில் தங்கப் பதக்கம் வென்றார். 2024 ஆம் ஆண்டு புடாபெசுட்டு நகரத்தில் நடந்த 45ஆவது சதுரங்க ஒலிம்பியாடு போட்டியில் மெக்சிகோவைப் பிரதிநிதித்துவப்படுத்தி, முதல் பலகையில் விளையாடி 8.5/11 புள்ளிகளைப் பெற்று  கிராண்ட்மாசுட்டர் விதிமுறையைப் பெற்றார். கிராண்டுமாசுட்டருக்கு போதுமான விதிமுறைகளைப் பெற்று, மதிப்பீட்டு அளவுகோல்களைப் பூர்த்தி செய்து 2025 ஆம் ஆண்டு நவம்பர் நிலவரப்படி கிராண்டு மாசுட்டர் பட்டத்திற்கு தகுதி பெற்றுள்ளார்.

2025 சதுரங்க உலகக் கோப்பை போட்டியில் விளையாடத் தகுதி பெற்றார். இந்த நிகழ்வில், அவர் முதல் சுற்றில் இலூயிசு பாலோ சுபியால் தோற்கடிக்கப்பட்டார்.

## மேற்கோள்கள்

## வெளி இணைப்புகள்
*
*Sion Radamantys Galaviz chess games at 365Chess.com

பகுப்பு:வாழும் மக்கள்
பகுப்பு:2005 பிறப்புகள்
பகுப்பு:மெக்சிக்கோ சதுரங்க வீரர்கள்
பங்கிப்பூர் மத்திய சிறைச்சாலை

**பங்கிப்பூர் மத்திய சிறைச்சாலை** (*Bankipur Central Jail*) இந்தியாவின் பீகார் மாநிலத்தில் உள்ள பாட்னாவில் அமைந்துள்ள காலனித்துவ சிறைச்சாலையாகும். பிரபாத் ரஞ்சன் சர்க்கார், இராசேந்திர பிரசாத்து, பிரச்கிசோர் பிரசாத்து, சிறி கிருட்டிணா சின்கா, அனுக்ரா நாராயண் சின்கா, மௌலானா மசாருல் அக்கு மற்றும் ஆச்சார்ய கிருபளானி போன்ற பல குறிப்பிடத்தக்க கருத்து வேறுபாடு கொண்டவர்கள் இந்தியாவின் சுதந்திரப் போராட்டத்தின் போது இங்கு சிறையில் அடைக்கப்பட்டனர்.

1960 ஆம் ஆண்டுகளின் முற்பகுதியில் பீகாரின் அப்போதைய முதலமைச்சர் பண்டிட் பினோதானந்து சாவால் மத்திய சிறைச்சாலை பங்கிப்பூரிலிருந்து பாட்னாவில் உள்ள பெயூர்க்கு மாற்றப்பட்டது.  பின்னர், சிறைச்சாலை இடிக்கப்பட்டு அதே பகுதியில் ஒரு புத்த பூங்கா கட்டப்பட்டது.

## மேற்கோள்கள்

பகுப்பு:பிரித்தானிய இந்தியா
பகுப்பு:இந்தியாவில் உள்ள சிறைச்சாலைகள்
பகுப்பு:பீகார் வரலாறு
பகுப்பு:பிரித்தானியப் பேரரசு
இராசேந்திரா விளையாட்டரங்கம்

**இராசேந்திரா விளையாட்டரங்கம்** (*Rajendra Stadium*) இந்தியாவின் பீகார் மாநிலத்தில் உள்ள சிவான் நகரத்தில் அமைந்துள்ளது. இந்த விளையாட்டு அரங்கம் 15,000 பார்வையாளர்கள் அமரக்கூடிய திறன் கொண்டது. இங்கு கால்பந்து போட்டிகள், கண்காட்சிகள் மற்றும் பொருட்காட்சிகள் நடைபெறுகின்றன.  பெரும்பாலும் சங்கத்தின் கால்பந்து போட்டிகளுக்குப் பயன்படுத்தப்படுகிறது. மேலும் இந்த விளையாட்டரங்கமைதானத்திற்கு இந்தியாவின் முதல் குடியரசுத் தலைவர் டாக்டர் இராசேந்திரப் பிரசாத்தின் பெயரிடப்பட்டது.  குத்தகைதாரர் ஆர்கே எஃகு கால்பந்து மன்றம் சில நேரங்களில் இராசேந்திரா விளையாட்டரங்கத்தில்  நடந்த சங்க கால்பந்தாட்டப் போட்டிகளுக்கு 10,000 எண்ணிக்கைக்கும் மேற்பட்ட கூட்டத்தினர் வருகை தந்தனர். 

## மேற்கோள்கள்

## வெளி இணைப்புகள்
* Wikimapia
பகுப்பு:பீகாரில் விளையாட்டு
பகுப்பு:துடுப்பாட்ட அரங்குகள்
பகுப்பு:சீவான் மாவட்டம்
சுரேந்திர பிரசாத் குசுவாகா

**சுரேந்திர பிரசாத் குசுவாகா** (*Surendra Prasad Kushwaha*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் இந்திய தேசிய காங்கிரசு கட்சியினைச் சேர்ந்தவர். 2025ஆம் ஆண்டு நடைபெற்ற பீகார் சட்டப்பேரவைத் தேர்தலில் இந்திய தேசிய காங்கிரசு வேட்பாளராக வால்மீகி நகர் சட்டமன்றத் தொகுதியில் போட்டியிட்டு வெற்றிபெற்று பீகார் சட்டமன்ற உறுப்பினர் ஆனார்.

## தேர்தல் செயல்பாடு
### 2025

## மேற்கோள்கள்

பகுப்பு:உத்தரப் பிரதேச சட்டமன்ற உறுப்பினர்கள்
பகுப்பு:உத்தரப் பிரதேசத்தைச் சேர்ந்த இந்திய தேசிய காங்கிரஸ் அரசியல்வாதிகள்
அர்ரா புனித சேவியர் தேவாலயம்

**அர்ரா புனித சேவியர் தேவாலயம்**  (*Holy Saviour Church, Arrah*) இந்தியாவின் பீகார் மாநிலத்திலுள்ள அர்ரா நகரத்தில் இருக்கிறது. புனித மேரி தேவாலயம், முறையாக ஐந்தாம் சியார்ச்சு தேவாலயம் என்ற பெயர்களாலும் அழைக்கப்படுகிறது. பீகார் மாநிலத்தில் ஆங்கிலயே நாட்டுத் திருச்சபை மரபு சார்ந்த ஓர் ஆங்கிலிகன் தேவாலயமாகவும் கருதப்படுகிறது. இந்த தேவாலயம் ஆரம்பகால ஆங்கிலக் கட்டிடக்கலைக்கு ஒரு எடுத்துக்காட்டாக உள்ளது. 1911 ஆம் ஆண்டு கட்டப்பட்டது. அப்போது ஐந்தாம் சியார்ச்சு கொல்கத்தாவிலிருந்து தில்லிக்குச் சென்று அர்ராவில் ஒரு நாள் தங்கினார்.

## மேற்கோள்கள்

பகுப்பு:பீகாரிலுள்ள தேவாலயங்கள்
சவோகிர் சிந்தாரோவ்

**சவோகிர் சிந்தாரோவ்** (*Javokhir Sindarov*; பிறப்பு: 8 திசம்பர் 2005) உசுபெக்கிசுத்தான் சதுரங்க கிராண்ட்மாசுட்டர். இவர் தனது 12-ஆவது அகவையில் (12 ஆண்டுகள், 10 மாதங்கள், 8 நாட்கள்) கிராண்ட்மாசுட்டர் ஆன ஒரு சதுரங்க மேதை ஆவார்.

## வாழ்க்கைக் குறிப்பு
சிந்தாரோவ் தாஷ்கந்து நகரில் 2005 திசம்பர் 8 இல் பிறந்தார். 2017 அக்டோபரில் இவருக்கு பன்னாட்டு மாசுட்டர் பட்டம் வழங்கப்பட்டது. தனது முதலாவது கிராண்ட்மாசுட்டர் பட்டத்தை 2018 சூனில் பெற்றார். அதே ஆண்டு செப்டம்பரில் இரண்டாவது கிராண்ட்மாசுட்டர் பட்டத்தை உலக இளையோர் சதுரங்க வாகைப் போட்டியில் பெற்று, தனது தரத்தை 2500 ஆக்கினார். 2018 அக்டோபரில், தனது மூன்றாவது கிராண்ட்மாசுட்டர் பட்டத்தை வென்று, வரலாற்றில் இரண்டாவது இளைய கிராண்ட்மாசுட்டரானார். இப்பட்டம் 2019 மார்ச்சில் பன்னாட்டு சதுரங்கக் கூட்டமைப்பினால் வழங்கப்பட்டது.

2021 உலகக்கிண்ணப் போட்டியில், 121-ஆவது தரவரிசையில் இருந்தபோது, 8-ஆவது தரவரிசையில் இருந்த அலிரெசா பிரூஜாவை இரண்டாவது சுற்றில் தோற்கடித்தார்.

2023 உலகக் கிண்ணப் போட்டியில், சிந்தாரோவ் 10-ஆவது தரவரிசையில் இருந்த மாக்சிம் வாச்சியர்-லாகிரேவை மூன்றாம் சுற்றில் தோற்கடித்தார்.

தரவரிசையில் 16-ஆவதாக இருந்த சிந்தாரோவ், 2025 உலகக்கிண்ணப் போட்டியில் பிரடெரிக்கு சுவான், ஒசே மார்ட்டீனசு அல்காந்தரா ஆகியோரைத் தோற்கடித்து, அரையிறுதியில் தனது நாட்டினரான நோதிர்பெக் யாகுபோவுடன் விளையாடி, சமப்படுத்தலில் வென்றார். இறுதிப் போட்டியில், சீனாவின் வெய் யியை வென்று, 2025 உலகக்கிண்ணத்தைப் பெற்றார். இதன் மூலம், உலகக்கிண்னத்தை வென்ற முதல் உசுபெக் நாட்டவர், இளம் வயதில் உலகக் கிண்ணத்தை வென்றவர் (19 ஆண்டுகள், 11 மாதங்கள் மற்றும் 18 நாட்களில்) ஆகிய சாதனைகளுடன், 2026 வேட்பாளர் சுற்றில் விளையாடவும் தகுதி பெற்றார். 

## மேற்கோள்கள்

## வெளி இணைப்புகள்

*
*

பகுப்பு:2005 பிறப்புகள்
பகுப்பு:வாழும் மக்கள்
பகுப்பு:உசுபெக்கிசுத்தான் சதுரங்க வீரர்கள்
பகுப்பு:சதுரங்கப் பேராதன்கள்
ஆர்லாண்டோ அசுபண்ட்சு

**ஆர்லாண்டோ அசுபண்ட்சு** (*Orlando Husbands*) பார்படோசு நாட்டைச் சேர்ந்த ஒரு சதுரங்க வீரர் ஆவார். 1997 ஆம் ஆண்டு பிப்ரவரி மாதம் 26 ஆம் தேதியன்று இவர் பிறந்தார். பிடே அமைப்பு 2017 ஆம் ஆண்டு ஆர்லாண்டோ அசுபண்ட்சுக்கு பன்னாட்டு சதுரங்க மாசுட்டர் என்ற பட்டத்தை வழங்கியது. தனது நாட்டின் அதிக பிடே மதிப்பீட்டுப் புள்ளிகள் பெற்ற வீரர் என்ற சிறப்பைப் பெற்றுள்ளார். 2013 ஆம் ஆண்டில் பார்படோசு நாட்டின் தேசிய சதுரங்க வாகையாளர் என்ற பட்டத்தையும் பெற்றுள்ளார்.

## சதுரங்க வாழ்க்கை

2023 ஆம் ஆண்டு நவம்பர் மாதத்தில்  எட்டு கிராண்ட்மாசுட்டர்கள் அடங்கிய பனாமா சதுரங்க திறந்தநிலை போட்டியில் சமநிலை முறிவு ஆட்டங்களுக்குப் பிறகு  ஆர்லாண்டோ அசுபண்ட்சு எட்டாவது இடத்தைப் பிடித்தார்.

2024 ஆம் ஆண்டு ஏப்ரல் மாதத்தில் ஈரோசு டே மாசுட்டர்கள் போட்டியில் ஒரு வலுவான தொடக்கத்தைப் பெற்றார். தனது முதல் மூன்று ஆட்டங்களில் வெற்றி பெற்றார்.  அதில் ஒன்று வெனிசுலா நாட்டு வாகையாளரான பெலிக்சு இயோசு இனோசோசா அப்போண்டேவுக்கு எதிரான போட்டியாகும்.

2025 ஆம் ஆண்டில்  துணை மண்டல 2.3.3 திறந்தநிலை சதுரங்கப் போட்டியை வென்றார். 2025 சதுரங்க உலகக் கோப்பையில் விளையாடும் உரிமையைப் பெற்றார். இதே ஆண்டு தனது  சகநாட்டவரான அன்னா வில்சனும் பெண்கள் உலகக் கோப்பையில் விளையாடிய பிறகு இது நிகழ்ந்தது. இந்த நிகழ்வில்,  முதல் சுற்றில் பிரடெரிக் சுவானேவிடம் தோற்றுபோணார்.

## மேற்கோள்கள்

## வெளி இணைப்புகள்
*  

பகுப்பு:1997 பிறப்புகள்
பகுப்பு:வாழும் மக்கள்
பகுப்பு:பார்படோசு சதுரங்க வீரர்கள்
நந்த கிசோர் ராம்

**நந்த கிசோர் ராம்** (*Nand Kishor Ram*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் பாரதிய ஜனதா கட்சியினைச் சேர்ந்தவர். சிக்கார்பூரிலுள்ல டி. பி. வர்மா கல்லூரியில் 1994ஆம் ஆண்டு இளநிலைப் பட்டப் படிப்பினை முடித்துள்ளார். பீகார் சட்டமன்றத்திற்கு 2025ஆம் ஆண்டு நவம்பர் மாதம் நடைபெற்ற தேர்தலில் ராம்நகர் சட்டமன்றத் தொகுதியில் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார்.

## தேர்தல் செயல்பாடு
### 2025

(விரிவான தேர்தல் முடிவுகள்:
https://results.eci.gov.in/ResultAcGenNov2025/ConstituencywiseS042.htm)

## மேற்கோள்கள்

பகுப்பு:பீகார் சட்டமன்ற உறுப்பினர்கள்
ஏக்லப்யா சர்மா

**ஏக்லப்யா சர்மா** (*Eklabya Sharma*) என்பவர் இந்தியாவைச் சேர்ந்த சூழலியலாளர் மற்றும் சுற்றுச்சூழல் விஞ்ஞானி ஆவார். 1958 ஆம் ஆண்டு மே மாதம் 11 ஆம் தேதியன்று இவர் பிறந்தார். இமயமலைப் பகுதியில் மலை சுற்றுச்சூழல் ஆராய்ச்சி மற்றும் நிலையான வளர்ச்சிக்கான பங்களிப்புகளுக்காக அறியப்படுகிறார். சுற்றுச்சூழல் அறிவியலில் ஆற்றிய பணிக்காக 2024 ஆம் ஆண்டில் இந்தியாவின் நான்காவது மிக உயர்ந்த குடிமகன் விருதான பத்மசிறீ  விருது இவருக்கு வழங்கப்பட்டது.

## ஆரம்ப கால வாழ்க்கை
ஏக்லப்யா சர்மா மேற்கு வங்காளத்தின் டார்ச்சிலிங்கு மாவட்டத்தில் பிறந்தார். பனாரசு இந்து பல்கலைக்கழகத்தில் இளங்கலை மற்றும் முதுகலைப் பட்டப்படிப்பை முடித்தார், 1977 ஆம் ஆண்டில்  இளம் அறிவியல் பட்டமும், 1979 ஆம் ஆண்டில் தாவரவியலில் முதுகலைப் பட்டமும், 1985 ஆம் ஆண்டில்  சூழலியலில் முனைவர் பட்டமும் பெற்றார்.

## தொழில்
கிழக்கு இமயமலையில் பயறு வகை அல்லாத இமயமலை பூவரச மரவகை  இனங்கள் மூலம் நைட்ரசன் நிலைப்படுத்தல் குறித்து சர்மாவின் ஆரம்பகால ஆராய்ச்சி கவனம் செலுத்தியது. மலைப் பகுதிகளின் சுற்றுச்சூழல் சவால்கள் மற்றும் நிலையான வளர்ச்சி குறித்து இவர் விரிவாகப் பணியாற்றியுள்ளார்.

ஒருங்கிணைந்த மலை மேம்பாட்டுக்கான பன்னாட்டு சர்வதேச மையத்தின் இயக்குநராக இவர் பணியாற்றினார். அங்கு பல நாடுகளைச் சேர்ந்த 300 எண்ணிக்கைக்கும் மேற்பட்ட நிபுணர்களை உள்ளடக்கிய இந்து குசு இமயமலை மதிப்பீட்டைத் தொடங்குவதில்  முக்கிய பங்கு வகித்தார்.

சர்மா பல்வேறு பன்னாட்டு அறிவியல் மற்றும் கொள்கை மன்றங்களிலும் பங்களித்துள்ளார். அவற்றில் ஐக்கிய நாடுகளின் காலநிலை மாற்றம் தொடர்பான கட்டமைப்பு மாநாடு, காலநிலை மாற்றம் தொடர்பான அரசுகளுக்கிடையேயான குழு மற்றும் உயிரியல் பன்முகத்தன்மை தொடர்பான மாநாடு  ஆகியவை அடங்கும்.

## ஆலோசனை மற்றும் தொழில்முறை பங்களிப்புகள்
சர்மா பல ஆலோசனைப் பணிகளை ஆற்றியுள்ளார்.
*ஜி.பி. பந்த் தேசிய இமயமலை சுற்றுச்சூழல் நிறுவனம் அறிவியல் ஆலோசனைக் குழுவின் தலைவர்
*சூழலியல் மற்றும் சுற்றுச்சூழல் ஆராய்ச்சிக்கான அசோகா அறக்கட்டளை மூலோபாய ஆலோசகர்
*அமெரிக்கா மலை நிறுவனம், அறங்காவலர்
*பன்னாட்டு மலை சங்க இயக்குனர், சுவிட்சர்லாந்து
*ஐக்கிய நாடுகளின் சுற்றுச்சூழல் திட்டத்தின் உலகளாவிய மலை கழிவு மேலாண்மை எதிர்பார்ப்பு  வழிகாட்டுதல் குழு உறுப்பினர்
*சிக்கிம் அரசாங்கத்தின் முதலமைச்சர் அலுவலகம், ஆலோசகர்.

## விருதுகள்
*பத்மசிறீ (2024)
*இளம் விஞ்ஞானி பதக்கம், இந்திய தேசிய அறிவியல் அகாடமி 
*சுற்றுச்சூழல் மற்றும் வன அமைச்சகத்தின் புகழ்பெற்ற விஞ்ஞானி விருது
*மண் மற்றும் நீர் பாதுகாப்பு சங்கம், அமெரிக்கா, கௌரவ குறிப்பு ஆவண விருது
*சிக்கிம் அரசு மற்றும் சிக்கிம் பல்கலைக்கழகத்தின் சிறப்பு விருது
*சமூக கௌரவ விருது, சிக்கிம் அரசு

## கூட்டாளர் குழு
*இந்திய தேசிய அறிவியல் அகாடமியில் சக உறுப்பினர்
*இந்திய தேசிய அறிவியல்கள் அகாடமி

## வெளியீடுகள்
இமயமலை சூழலியல் மற்றும் நிலையான மலை மேம்பாடு குறித்து சர்மா விரிவாக வெளியிட்டுள்ளார்.

## மேற்கோள்கள்

## வெளி இணைப்புகள்
* Google Scholar profile
* ATREE profile

பகுப்பு:1958 பிறப்புகள்
பகுப்பு:வாழும் மக்கள்
பகுப்பு:பத்மசிறீ விருது பெற்றவர்கள்
பகுப்பு:இந்திய சூழலியலாளர்கள்
பகுப்பு:பனாரசு இந்து பல்கலைக்கழக மக்கள்
கலப்பினம் - 6129 (நெல்)

**கலப்பினம் - 6129** *(Hybrid - 6129 (HRI-152), முன்மொழிவு எண்: (IET-18815)* எனப்படும் இது, **6C02** மற்றும் **6M 10** ஆகிய நெல் இரகங்களை இணைத்து உருவாக்கப்பட்ட கலப்பின புதிய நெல் வகையாகும். 2007 ஆம் ஆண்டு வெளியிடப்பட்டதாக அறியப்படும் இந்நெல் இரகம், நடுத்தரக் கால அளவில் அறுவடைக்கு தயாராகும் இந்த நெல் வகை, 120 நாட்களில் முதிர்வடைவதாக கருதப்படுகிறது. இந்தியாவின் மாநிலங்களான தமிழ்நாடு, புதுச்சேரி, பஞ்சாப் ஆகிய நீர்ப்பாசன நிலங்களாக உள்ள பகுதிகளுக்கு பயிரிட ஏற்றதாக கூறப்படுகிறது. 

அரை குள்ள (102 செ.மீ) வளரியல்பு கொண்ட  இந்த நெற்பயிரின் தானியம், நீண்ட மற்றும் மெல்லிய இரகமாகும். மேலும் அவ்வப்போது ஏற்படும் வறட்சி பாதிப்பு நிலைமைகளுக்கு ஏற்றதாக உள்ள இந்த நெற்பயிர், உப்பு நிலம், மற்றும் நீர் தேங்கி நிற்கும் நிலைமைகளுக்கு ஏற்றது அல்ல என கருதப்படும் இதன் கூல மகசூல், ஒரு எக்டேருக்கு சராசரியாக 6,000 கிலோ உற்பத்தித்திறனைப் பதிவு செய்துள்ளது.   

## சான்றுகள்

பகுப்பு:நெல் வகைகள்
பகுப்பு:இந்தியாவில் வேளாண்மை
இகோர் எஃபிமோவ்

**இகோர் எஃபிமோவ்** (*Igor Efimov*) சியார்சியா நாட்டைச் சேர்ந்த சதுரங்க வீரராவார். 1960  ஆம் ஆண்டு செப்டம்பர் மாதம் 16 ஆம் தேதியன்று சியார்சியா நாட்டின் திபிலீசி நகரத்தில் பிறந்தார். பிடே அமைப்பு 1992  ஆம் ஆண்டு இகோர் எஃபிமோவிற்கு சதுரங்க கிராண்ட்மாசுட்டர் என்ற பட்டத்தை வழங்கியது. 2007 ஆம் ஆண்டு வரை இவர் இத்தாலி நாட்டுக்காக விளையாடினார். 2007 ஆம் ஆண்டு முதல் மொனாக்கோ நாட்டிற்காக விளையாடுகிறார். இகோர் போரிசோவிச் எஃபிமோவ் என்ற பெயராலும் அறியப்படுகிறார். 1997 ஆம் ஆண்டில் இவரது பிடே தரப் புள்ளிகள் உச்சநிலையில் 2540 ஆக இருந்தது.

## சதுரங்க வாழ்க்கை
1997 மற்றும் 1998 ஆம் ஆண்டுகளில் இத்தாலிய சதுரங்க வாகையாளர் போட்டியை வென்றார்.

2017 ஆம் ஆண்டு பிப்ரவரியில் மொனாக்கோ சதுரங்க வாகையாளர் போட்டியை வென்றார். அங்கு இவர் இகோர் பெரிசோவ்சுகியுடன் முதல் இடத்தைப் பிடித்தார். ஆனால் சமநிலை முறிவு ஆட்டங்களில் வெற்றி பெற்றார்.

2020 ஆம் ஆண்டு அக்டோபர் மாத  நிலவரப்படி, இவர் டேவிட் மார்சியானோவுடன் இணைந்து மொனாக்கோவில் உள்ள இரண்டு கிராண்ட்மாசுட்டர்களில் ஒருவராக இருந்தார்.

2024 ஆம் ஆண்டு சூன் மாதத்தில் எந்த தோல்வியும் இல்லாமல் 8/9 என்ற புள்ளிகள் கணக்கில் ஐரோப்பிய சிறு நாடுகளின் தனிநபர் சதுரங்க வாகையாளர் போட்டியை வென்றார். மேலும், பிரெட் பெரெண்ட்டு மற்றும் செர்னி ரிபெரா வேகன்சோன்சை முந்தினார்.

2024 ஆம் ஆண்டு செப்டம்பர் மாதத்தில்  45 ஆவது சதுரங்க ஒலிம்பியாடு போட்டியில் மொனாக்கோவுக்காக விளையாடினார். அந்த நிகழ்வில், டேனியல் குவிசானால் தோற்கடிக்கப்பட்டார். இவர்களின் ஆட்டத்திற்குப் பிறகு தேனியல் குவிசான் கிராண்ட்மாசுட்டரானார்.

இகோர் எஃபிமோவ் 2025 சதுரங்க உலகக் கோப்பையில் விளையாடினார், அங்கு முதல் சுற்றில் எடிசு குரெலால் தோற்கடிக்கப்பட்டார்.

## மேற்கோள்கள்

## வெளி இணைப்புகள்
* 

பகுப்பு:1960 பிறப்புகள்
பகுப்பு:வாழும் மக்கள்
பகுப்பு:சதுரங்கப் பேராதன்கள்
பகுப்பு:இத்தாலிய சதுரங்க வீரர்கள்
பகுப்பு:மொனாக்கோ சதுரங்க வீரர்கள்
வால்தர் மெய்சனர்

**பிரிட்சு வால்தெர் மெய்சனெர்** (Fritz Walther Meissner) (டிசம்பர் 16,1882-நவம்பர் 16,1974) ஒரு ஜெருமானிய இயற்பியலாளர் ஆவார்.

## வாழ்க்கை வரலாறு
பிரிட்சு வால்தர் மெய்ஸ்னெர் 1882 டிசம்பர் 16 அன்று ஜெர்மனியின் பெர்லினில் வால்டெமர் மெய்சனர் மற்றும் ஜோஹன்னா கிரெகர் ஆகியோரின் மகனாகப் பிறந்தார்.

1901 முதல் 1904 வரை, மெய்ஸ்னர் டெக்னிஷ் ஹோச்ஷுல் பெர்லினில் (தற்போதைய டெக்னிஷ் யுனிவர்சிட்டி பெர்லின்) இயந்திரப் பொறியியல் பயின்றார். பின்னர், பெர்லின் பல்கலைக்கழகத்தில் மேக்ஸ் பிளாங்கின் கீழ் இயற்பியல் பயின்றார், 1907 இல் முனைவர் பட்டம் பெற்றார்.

மெய்ஸ்னர் பெர்லினில் உள்ள பிசிகலிஸ்ச்-டெக்னிஷ் ரீச்சான்ஸ்டால்டில் (இப்போது பிசிகலிஸ்ச-டெக்னிச் பன்டெசான்ஸ்டால்டில்) சேர்ந்தார். 1922 முதல் 1925 வரை, இவர் உலகின் மூன்றாவது பெரிய ஹீலியம்-திரவக் கருவியை நிறுவினார்.

1933 ஆம் ஆண்டில், மெய்ஸ்னர் மற்றும் ராபர்ட் ஓக்சன்ஃபீல்ட் ஆகியோர் ஒரு பொருள் மீக்கடத்தி ஆகும்போது காந்தப்புலங்கள் வெளியேற்றப்படுகின்றன என்பதைக் கண்டுபிடித்தனர்- இது மெய்சனர் விளைவு என்று அழைக்கப்படுகிறது. அடுத்த ஆண்டு, அவர் *டெக்னிஷ் ஹோச்ஷுல் முன்சென்* (இப்போது டெக்னிஷ் யுனிவர்சிட்டி முன்சென்சென்) இல் தொழில்நுட்ப இயற்பியல் பேராசிரியராக நியமிக்கப்பட்டார்.

இரண்டாம் உலகப் போருக்குப் பிறகு, மீஸ்னர் பவேரிய அறிவியல் மற்றும் மனிதநேய அகாதெமியின் தலைவராகத் தேர்ந்தெடுக்கப்பட்டார். 1946 ஆம் ஆண்டில், அவர் அகாதெமியின் குறைந்த வெப்பநிலை ஆராய்ச்சிக்கான ஆணையத்தை நிறுவினார். இந்த ஆணையம் 1967 வரை ஹெர்ஷ்சிங் ஆம் அம்மர்சியில் அமைந்திருந்தது, பின்னர் அது கார்சிங்கிற்கு மாற்றப்பட்டது.

கடுங்குளிரிய இயற்பியல் மற்றும் தொழில்நுட்பத்தின் பல துறைகளிலும், குறிப்பாக, மீக்கடத்துதிறன் சார்ந்த துறையில் இவர் செய்த பணிக்காக 1970 ஆம் ஆண்டில், மெய்சனருக்கு சைமன் நினைவு பரிசு வழங்கப்பட்டது

மெய்சனர் தனது வாழ்க்கையின் கடைசி பல ஆண்டுகளாக தனது இரண்டு நாய்களுடன் தனியாக வசித்து வந்தார். தனது 91வது வயதில், 1974 நவம்பர் 16 அன்று மியூனிக்கில் காலமானார்.

1982 ஆம் ஆண்டில், அவரது 100 வது பிறந்தநாளில், குறைந்த வெப்பநிலை ஆராய்ச்சிக்கான ஆணையம் அவரது நினைவாக வால்தர்-மெய்சனர்-குறைந்த வெப்பநிலை ஆராய்ச்சி நிறுவனம் என்று மறுபெயரிடப்பட்டது.

## மேற்கோள்கள்

பகுப்பு:1974 இறப்புகள்
பகுப்பு:1882 பிறப்புகள்
சஞ்சய் குமார் பாண்டே

**சஞ்சய் குமார் பாண்டே** (*Sanjay Kumar Pandey*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் பாரதிய ஜனதா கட்சியினைச் சேர்ந்தவர். பாண்டே பீகாரில் மேற்கு சம்பாரண் மாவட்டத்தில் லவுரியா பகுதியினைச் சேர்ந்தவர். இவர் பெத்தியாவில் உள்ள எம். ஜெ. கல்லூரியில் இடைநிலைக் கல்வியினை முடித்துள்ளார். பீகார் சட்டமன்றத்திற்கு 2025ஆம் ஆண்டு நவம்பர் மாதம் நடைபெற்ற தேர்தலில் நர்கட்டியாகஞ்சு சட்டமன்றத் தொகுதியில் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார்.

## தேர்தல் செயல்பாடு
### 2025

விரிவான தேர்தல் முடிவுகளுக்கு:
https://results.eci.gov.in/ResultAcGenNov2025/ConstituencywiseS043.htm)

## மேற்கோள்கள்

பகுப்பு:பீகார் சட்டமன்ற உறுப்பினர்கள்
அபிசேக் ரஞ்சன்

**அபிசேக் ரஞ்சன்** (*Abhishek Ranjan*) என்பவர் இந்திய அரசியல்வாதியும் பீகார் சட்டமன்ற உறுப்பினரும் ஆவார். இவர் இந்திய தேசிய காங்கிரசு கட்சியினைச் சேர்ந்தவர். இவர் பெத்தியாவில் உள்ள பாபாசாகேப் பீம்ராவ் அம்பேத்கர் பீகார் பல்கலைக்கழகத்தில் 2010ஆம் ஆண்டு பொருளியலில் முதுகலை படிப்பினை முடித்துள்ளார். பீகார் சட்டமன்றத்திற்கு 2025ஆம் ஆண்டு நவம்பர் மாதம் நடைபெற்ற தேர்தலில் சன்படியா சட்டமன்றத் தொகுதியில் போட்டியிட்டு சட்டமன்ற உறுப்பினராகத் தேர்ந்தெடுக்கப்பட்டார். ரஞ்சன் மிக குறைந்த வாக்கு வித்தியாசத்திலே (602) பாரதிய ஜனதா கட்சி வேட்பாளரைத் தோற்கடித்தார்.

## தேர்தல் செயல்பாடு
### 2025

## மேற்கோள்கள்

பகுப்பு:உத்தரப் பிரதேச சட்டமன்ற உறுப்பினர்கள்
லபுவான் போர்

**லபுவான் போர்** (ஆங்கிலம்: *Battle of Labuan*; மலாய்: *Pertempuran Labuan*) என்பது இரண்டாம் உலகப் போரின் போது சப்பானிய கட்டுப்பாட்டில் இருந்த போர்னியோ லபுவான் தீவில் நடந்த போராகும். 1945 சூன் மாதம், நேச நாடுகளுக்கும் சப்பானிய படைகளுக்கும் இடையில் நடந்த இந்தப் போர், வடக்கு போர்னியோ போரின் ஒரு தொடர்க் கட்டமாகும்.
 
புரூணை விரிகுடாவைக் கைப்பற்றுவது; அதை எதிர்காலத் தாக்குதல்களைத் தவிர்க்க உதவும் ஒரு தளமாக மாற்றுவது; இதுவே நேச நாட்டுப் படைகளின் முதன்மைத் திட்டமாக இருந்தது. மேலும் லபுவான் போர் நடப்பதற்கான மூல காரணமாகவும் அமைந்தது.

## பொது

1945 மே மாதம், லபுவான் தீவில் சில வாரங்களுக்கு வான்வழித் தாக்குதல்கள்; மற்றும் கடற்படை குண்டுவீச்சுகள் நடத்தப்பட்டன. அதன் பிறகு, 1945 சூன் 10-ஆம் தேதி, ஆத்திரேலியாவின் 24-ஆவது படைப்பிரிவின் வீரர்கள், ஐக்கிய அமெரிக்க கடற்படை கப்பல்கள்; மற்றும் ஆத்திரேலிய கடற்படையின் கப்பல்கள் மூலமாக லபுவானில் தரையிறக்கப்பட்டனர்.  

ஆத்திரேலியப் படையினர், லபுவான் தீவின் துறைமுகத்தையும்; லபுவான் வானூர்தி நிலையத்தையும் உடனடியாகக் கைப்பற்றினர். அந்தக் கட்டத்தில் ஒரு சிறிய எண்ணிக்கையிலான சப்பானியப் படையினர், லபுவானின் உட்புறத்தில் மட்டுமே மையமிட்டு இருந்தனர். மேலும், ஆத்திரேலியப் படையினர் தரையிறங்கும் போது சிறிய அளவிலான எதிர்ப்பையும் வழங்கினர். 

### வான்வழித்தாக்குதல்

சப்பானிய படையினர் மையமிட்டு இருந்த பகுதிக்குள் ஊடுருவும் ஆத்திரேலியர்களின் முதற்கட்ட முயற்சிகள் வெற்றிபெறவில்லை. இதைத் தொடர்ந்து அந்தப் பகுதியின் மீது வான்வழித்தாக்குதல் மூலமாகப் பெரிய அளவில் குண்டுகள் வீசப்பட்டன. ஆத்திரேலியர்களின் தொடர் தாக்குதல்களினால் சப்பானியப் படைகளின் எதிர்ப்புகள் பலனளிக்கவில்லை. சப்பானியர் தரப்பில் நிறைய உயிருடற் சேதங்கள் ஏற்பட்டன.

1945 சூன் 21-ஆம் தேதி, ஆத்திரேலியப் படைகள், சப்பானியப் படையினரின் நிலைகளைத் தீவிரமாகத் தாக்கின. அடுத்த சில நாட்களில், லபுவான் தீவில் எஞ்சியிருந்த சப்பானியத் துருப்புக்களும் கொல்லப்பட்டனர்; மேலும் பலர் கைது செய்யப்பட்டனர். இந்தப் போரில் மொத்தம் 389 சப்பானிய வீரர்கள் கொல்லப்பட்டனர், 11 பேர் பிடிபட்டனர். ஆத்திரேலிய தரப்பில் 34 ஆத்திரேலியர்கள் கொல்லப்பட்டனர்.

## மேற்கோள்கள்

## மேற்கோள் நூல்கள்

*
* 
* 
* 
* 

## மேலும் காண்க
* வடக்கு போர்னியோ போர்
* இடச்சு கிழக்கிந்தியத் தீவுகள் 
* இடச்சு கிழக்கிந்தியத் தீவுகளில் சப்பானிய ஆக்கிரமிப்பு
* பிரித்தானிய போர்னியோவில் சப்பானிய ஆக்கிரமிப்பு
* பிரித்தானிய போர்னியோவில் இராணுவ நிருவாகம்

## மேலும் படிக்க

## வெளி இணைப்புகள்

* Operations instructions no 99, Tarakan Island, March 1945

பகுப்பு:லபுவான்
பகுப்பு:பிரித்தானிய போர்னியோ
பகுப்பு:போர்னியோவின் வரலாறு
பகுப்பு:சபாவின் வரலாறு
பகுப்பு:மலேசிய வரலாறு
பகுப்பு:சப்பானிய வரலாறு
பகுப்பு:சப்பானிய இராணுவ வரலாறு
பகுப்பு:இரண்டாம் உலகப் போர்
பகுப்பு:யப்பான் ஈடுபட்ட சண்டைகள்
பகுப்பு:பசிபிக் போர்முனை (இரண்டாம் உலகப் போர்)